ส่วนที่ 1

ข้อมูลสรุป (Executive Summary)

บริษัท ไทยเอนจิน เมนูแฟ็คเจอริ่ง จำกัด (มหาชน)
ประกอบธุรกิจหลักผลิตและจำหน่ายเครื่องยนต์ต้นกำลังภายใต้เครื่องหมายการค้า “มิตซูบิชิ”
ซึ่งบริษัทเคยได้รับหนังสือสัญญาให้สิทธิและให้ความช่วยเหลือทางเทคนิคจากบริษัท มิตซูบิชิ เฮฟวี่
อินดัสตรี้ส์ จำกัด โดยมีรายได้หลักมาจากการจำหน่ายเครื่องยนต์และชิ้นส่วนอะไหล่

การตลาดและภาวะการแข่งขัน
ปริมาณความต้องการเครื่องจักรทางการเกษตรจะขึ้นอยู่กับการขยายตัวของภาคการเกษตรและสภาวะตลาดสินค้าเกษตรเป็นหลัก
ผู้ประกอบการในอุตสาหกรรมเครื่องยนต์ดีเซลขนาดเล็กเพื่อการเกษตร แบ่งออกเป็น 2 กลุ่ม คือ
ผู้ประกอบการที่ผลิตและจำหน่าย มี 3 รายใหญ่คือ บริษัท สยามคูโบต้า อุตสาหกรรม จำกัด บริษัท
ยันมาร์ เอส.พี.จำกัด และ บริษัท ไทยเอนจิน เมนูแฟคเจอริ่ง จำกัด(มหาชน)
และกลุ่มผู้ประกอบการที่นำเข้าเครื่องยนต์จากต่างประเทศ
โดยเฉพาะจากประเทศจีนแล้วนำมาติดยี่ห้อของตัวเองเพื่อการจำหน่ายในประเทศ
แต่คุณภาพของเครื่องยนต์จะด้อยกว่าเครื่องยนต์ที่ผลิตในประเทศ
ตลาดเครื่องยนต์ดีเซลขนาดเล็กมีลักษณะเป็นตลาดผู้ผลิตน้อยราย (Oligopoly)
โดยมีผู้ผลิตรายใหญ่เพียง 3 ราย ดังกล่าวแล้วเท่านั้น การแข่งขันจึงค่อนข้างรุนแรง อย่างไรก็ตาม
ประเทศไทยและประเทศในเอเชียส่วนใหญ่เป็นประเทศเกษตรกรรม
สินค้าเกษตรกรรมเป็นสินค้าที่มีการแข่งขันสูง ทั้งภายในประเทศและต่างประเทศ
ตัวแปรที่สำคัญในการแข่งขัน คือ ปัจจัยด้านคุณภาพและราคา
เกษตรกรจึงต้องพยายามเพิ่มประสิทธิภาพของการผลิตและลดต้นทุนค่าแรงงาน
โดยหันมาใช้เครื่องมือทางการเกษตรมากขึ้น ดังนั้น
แนวโน้มของเครื่องจักรกลการเกษตรโดยเฉพาะเครื่องยนต์ดีเซลขนาดเล็ก
คาดว่าจะขยายตัวได้อีกมากทั้งตลาดในประเทศและต่างประเทศ ประกอบกับรัฐบาลชุดปัจจุบัน
พยายามส่งเสริมผลักดันให้สินค้าเกษตรเป็นสินค้าส่งออกที่สร้างมูลค่าเพิ่มให้ประเทศ
เพื่อให้เกษตรกรไทย มีอำนาจซื้อและมีชีวิตความเป็นอยู่ดีขึ้น
ภาครัฐบาลให้ความช่วยเหลือจัดหาแหล่งเงินทุนต่าง ๆ เช่น โครงการกองทุนหมู่บ้านละ 1 ล้านบาท
โครงการพักชำระหนี้ของ ธกส. และโครงการสินเชื่อเอื้ออาทรต่าง ๆ
ทำให้เกษตรกรสามารถมีเงินซื้อเครื่องจักรกลการเกษตรได้มากขึ้น

บริษัทใช้กลยุทธ์ทางการตลาดเพื่อจัดจำหน่ายโดยอาศัยการส่งเสริมการขายเพื่อสร้างภาพพจน์และค่านิยมใหม่ให้แก่เกษตรกร
โดยใช้กลยุทธ์การส่งเสริมการขายด้านผลิตภัณฑ์ (Product Promotion)
กลยุทธ์การส่งเสริมด้านราคา (Price Promotion)
กลยุทธ์การส่งเสริมการขายด้านการให้บริการหลังการขาย (Service Promotion) และ
กลยุทธ์การจัดตั้งชมรมผู้ค้าเครื่องยนต์ดีเซลประจำภาค (Place Promotion)

ลักษณะของลูกค้า แบ่งกลุ่มลูกค้าได้ 3 กลุ่มดังนี้ (1) กลุ่มลูกค้าเดิม (2)
กลุ่มลูกค้าที่ใช้เครื่องยนต์ของบริษัทคู่แข่งขัน (3) กลุ่มลูกค้าที่กำลังจะเริ่มใช้เครื่องยนต์ หรือ
กลุ่มลูกค้าเป้าหมายในอนาคต บริษัทได้วางกลยุทธ์ในลักษณะของการร่วมกิจกรรมทางการตลาด
โดยแบ่งกลยุทธ์แยกไปตามกลุ่มลูกค้า ซึ่งจะก่อให้เกิดความสัมพันธ์ที่ดีอันจะนำไปสู่เป้าหมายการขาย
และตัวแทนจำหน่ายจะรับช่วงดำเนินงานขายสินค้าให้แก่ลูกค้าเป็นลำดับต่อไป

การจำหน่ายและช่องทางการจัดจำหน่าย บริษัทมีทั้งหมด 3 ช่องทาง คือ (1)
การจำหน่ายผ่านตัวแทนจำหน่าย (Dealers) ซึ่งตั้งร้านค้ากระจายอยู่ทั่วประเทศจำนวนมากกว่า
250 แห่ง (2) การจำหน่ายผ่านบริษัท ไทยธุรกิจเกษตร จำกัด
เพื่อจำหน่ายต่อไปยังลูกค้าของธนาคารเพื่อการเกษตรและสหกรณ์การเกษตร (ธ.ก.ส.)
และสหกรณ์การเกษตรเพื่อการตลาด (ส.ก.ต.) เปิดบริการให้แก่เกษตรกรตามจังหวัดต่างๆ
ประมาณ 70 แห่งและ (3) การจำหน่ายไปยังต่างประเทศ โดยบริษัทจะเป็นผู้ส่งออกโดยตรง

สถานะของบริษัท ศาลล้มละลายกลางได้มีคำสั่งให้ฟื้นฟูกิจการของบริษัท เมื่อวันที่ 21 เมษายน
2543 ตามพระราชบัญญัติล้มละลาย พุทธศักราช 2483 ตามที่แก้ไขเพิ่มเติม
และได้มีคำสั่งเห็นชอบแผนฟื้นฟูกิจการเมื่อวันที่ 20 ธันวาคม 2543 และตั้งให้บริษัท เชอร์ชิลล์
ไพรซ์ แพลนเนอร์ จำกัด เป็นผู้บริหารแผน
เพื่อให้บริษัทได้มีการดำเนินการตามแผนฟื้นฟูกิจการต่อไป ได้จัดตั้งบริษัทบริหารสินทรัพย์ ได้แก่
บริษัท ทีอีเอ็ม แอสเซ็ทส์ รีคอฟเวอรี่ จำกัด เพื่อทำหน้าที่ติดตามเรียกเก็บหนี้กับลูกหนี้ของบริษัท
ไทยเอนจิน เมนูแฟ็คเจอริ่ง จำกัด (มหาชน) และบริษัท ที.อี.เอ็ม. บิวสิเน็ส โอเปอเรชันส์
จำกัด เพื่อทำหน้าที่ผลิตเครื่องยนต์ดีเซลขนาดเล็ก ปัจจุบันบริษัทฯ มีบริษัทย่อยรวม 3
บริษัทซึ่งรวมถึงบริษัท เท็ม พาร์ท (1995) จำกัด
จัดตั้งขึ้นโดยมีวัตถุประสงค์เพื่อใช้สิทธิประโยชน์ที่ได้รับจากการยกเว้นภาษีเงินได้นิติบุคคลจากการส่งเสริมการลงทุนจากการผลิตชิ้นส่วนเพื่อจัดจำหน่ายในประเทศหรือส่งออกไปยังต่างประเทศ

แผนฟื้นฟูกิจการมีทั้งหมด 7 ขั้นตอน ปัจจุบันขั้นตอนที่ 1 ถึงขั้นตอนที่ 5 ได้ดำเนินการเสร็จแล้ว
ส่วนขั้นตอนที่ 6 และ 7
คือการยกหนี้ที่เหลือบางส่วนและการนำหน่วยธุรกิจดำเนินงานเข้าจดทะเบียนในตลาดหลักทรัพย์อีกครั้งนั้น
มีการแก้ไขแผนและศาลล้มละลายกลางมีคำสั่งเห็นชอบแผนฉบับแก้ไข เมื่อวันที่ 4 เมษายน 2545

เมื่อวันที่ 22 สิงหาคม 2546 ศาลล้มละลายกลางมีคำสั่งอนุมัติให้ บริษัท เชอร์ชิลล์ ไพรซ์
แพลนเนอร์ จำกัด ลาออกจากการผู้บริหารแผน และเมื่อวันที่ 6 ตุลาคม 2546
ศาลล้มละลายกลางมีคำสั่งอนุมัติให้บริษัท ไทยเอนจิน เมนูแฟ็คเจอริ่ง จำกัด(มหาชน) และบริษัท
เอเชี่ยน อินเตอร์เนชั่นแนล แพลนเนอร์ จำกัด ร่วมกันเป็นผู้บริหารแผนคนใหม่

การดำเนินงานของบริษัทยังคงเป็นไปอย่างต่อเนื่อง ในปี 2547 บริษัทฯ มีรายได้จากการขายสุทธิ
241.36 ล้านบาท เพิ่มขึ้นจากปี 2546 ซึ่งมีรายได้จากการขาย 85.93 ล้านบาท ถึงร้อยละ
180.86 มี Margin จากการดำเนินงาน 56.52 ล้านบาท คิดเป็นร้อยละ 23.42 เพิ่มขึ้นจากปี
2546 ซึ่งมี Margin 10.77 % บริษัทฯ สามารถลดค่าใช้จ่ายในการขายและบริหาร ลดลงจากปี
2546 ถึง 7.73 ล้านบาท หรือลดลงร้อยละ 19.86 ซึ่งแสดงให้เห็นว่า
ผู้บริหารแผนร่วมใหม่สามารถปรับปรุงการบริหารงานให้บริษัทฯ
ดำเนินการได้มีประสิทธิภาพเพิ่มมากขึ้น

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)